Dok smo gotovo svakodnevno zatrpani vijestima o odlasku mladih ljudi iz Hrvatske, svijetli primjer IT kompanija iz Osječko-baranjske županije pokazuje da nije sve crno.

Broj tvrtki za razvoj softvera se u županiji od 2012. do početka ove godine više nego udvostručio, broj zaposlenih skočio je 93 posto, a dobit za 133 posto. To je pokazala analiza, napravljena u suradnji s HGK, udruge Osijek Software City, koja razvija platformu za okupljanje osječkih IT tvrtki.

„U istraživanju dokazujemo da je Osječko-baranjska županija u segmentu IT-a otišla najdalje, možda ne po ukupnim prihodima, ali po broju otvorenih tvrtki i zapošljavanja smo iznad prosjeka Hrvatske“, rekao nam je Bela Ikotić, glavni tajnik udruge.

Iako nagli rast i uspjeh osječke softverske industrije neće spasiti Slavoniju, Osijek je uspio smanjiti odlazak ljudi iz IT sektora u Zagreb te izvan zemlje. To je pohvalno u odnosu na ekonomske i socijalne prilike u Slavoniji.

„Danas imamo skoro 1000 ljudi zaposleno u IT-u. Sve što uložimo se dobro vraća na tržište radne snage. Ovu industriju od drugih razlikuje velika konkurentnost, izvoz i rad na globalnom tržištu. To je dovoljan motiv da mladi i stručni ljudi mogu ostati ovdje i za konkurentna primanja mogu raditi i živjeti vrlo dobro“, istaknuo je Ikotić.

Mladi ne odlaze samo zbog nedostatka posla, već i radi daljnjeg tehničkog napredovanja kako bi stekli nova znanja. U tome će im pomoći u edukacijske aktivnostima koje Udruga nudi. Kako bi privukli one koji su već otišli, kaže Ikotić, potrebno im je dati razlog da se vrate.

- Na nama ostaje da stvorimo sve dobre preduvjete da oni koji budu potencijalno razmišljali povratku u zemlju naiđu na dobre ljude, uvjete i kvalitetne tehnologije da bi imali razlog vratiti se – napomenuo je Ikotić.

Istraživači Ana Čobanković i Ivan Jurlina objavili su da su IT kompanije u toj županiji od 2012. do 2016. godine znatno povećale ukupni prihod za 97 posto, od čega je važno naglasiti da je prihod od prodaje u inozemstvu poletio za 152 posto. Upravo je fokus na izvozu na globalno tržište pomogao razvoju ove mlade industrije.

Prije pet godina u županiji bilo je tek 68 IT tvrtke s 268 zaposlenih. Idućih godina osnivaju se mnoge IT tvrtke. Prošle je godine u Osječko-baranjskoj županiji bilo registrirano 129 tvrtki koje se bave računalnim programiranjem i savjetovanjem. Te su kompanije zapošljavale 518 ljudi s prosječnom neto plaćom od 5168 kuna. Kompanije su ukupno imale prihode više od 143 milijuna kuna, a dobit oko 22 milijuna kuna. Od njihove ukupne prodaje čak 46 posto je ostvareno u inozemstvu.

Ovi podaci pokazuju da interes za karijerom u osječkom IT sektoru raste. Ipak, to nije dovoljno da se preokrene trend iseljavanja. S druge strane, oni koji ostanu mogu računati na svijetlu budućnost.